Saková, Denisa, ministerka vnútra SR (2019-05-16):
Ďakujem veľmi pekne za slovo. Vážený pán predsedajúci, vážená pani poslankyňa, táto problematika, na ktorú sa pýtate, je tak uvedená vo všeobecne záväzných právnych predpisoch, ako aj v interných predpisoch ministerstva vnútra. Jednou z podmienok na prijatie osoby do Policajného zboru, je jej apolitickosť, z čoho vyplýva, že príslušník v Policajnom zbore v žiadnom prípade nemôže propagovať politický subjekt ani žiadne politické názory. V zákone č. 73/1998 Z. z. o štátnej službe príslušníkov Policajného zboru, Slovenskej informačnej služby, ZVJS a Železničnej polície v znení neskorších predpisov sú v § 14 okrem iného upravené aj podmienky prijatia a prijímacie konanie policajtov a v písm. g) tohto ustanovenia sa uvádza, že „ku dňu prijatia do štátnej služby nie je členom politickej strany alebo politického hnutia.“ Na ministerstve vnútra v súčasnosti je vydaný aj interný predpis, pokyn riaditeľa sekcie informatiky, telekomunikácií a bezpečnosti ministerstva vnútra č. 6/2011 o ustanovení zásad prístupu do dátovej siete Ministerstva vnútra Slovenskej republiky z externých dátových sietí do vybraných centralizovaných informačných systémov a k službe elektronickej pošty MV SR, ktorý je účinný od 31. mája 2019. Od 1. júna 2019 nadobudne účinnosť nariadenie ministra, Ministerstva vnútra Slovenskej republiky č. 68/2019 o riadení prístupu do informačných systémov z externých dátových sietí, ktorý bude, ktorým bude zrušený spomínaný predchodzí predpis z roku 2011, a podľa v súčasnosti platného pokynu službu elektronickej služby môže užívateľ používať len na služobné účely. Je absolútne zakázané posielanie správ a príloh, ktoré nesúvisia so služobnou činnosťou. Od prvého jedenásty..., od 1. júna 2019 nariadenie upravuje, že používateľ používa službu elektronickej pošty ministerstva len na služobné a pracovné účely, používateľ neposiela správy a prílohy, ktoré nesúvisia so zabezpečovaním pridelených služobných alebo pracovných povinností. Používateľom je oprávnená osoba, ktorá pri vykonávaní služobnej alebo pracovnej činnosti používa službu elektronickej pošty ministerstva, elektronickú službu, informačný systém, SIM kartu alebo čipovú kartu. Používanie internetu je upravené pokynom generálneho riaditeľa sekcie informatiky, telekomunikácií, bezpečnosti vydané pod č. 19/2015. Tento pokyn okrem iného upravuje aj bezpečnostné požiadavky na používanie internetu a požiadavky na zamedzenie nevhodného používania internetu a elektronickej pošty. Je prísne zakázané šírenie politickej, náboženskej, národnostnej a rasovej propagandy, ako aj komerčných informácií. Koncoví užívatelia, ktorí majú prístup k externým sieťam pomocou počítačových systémov ministerstva vnútra, majú zakázané posielať v mene ministerstva akékoľvek správy vrátane priložených súborov, oznamov na bulletin, boardoch a diskusných skupinách, ktoré a) obsahujú informácie, ktoré sú dôverné, kritické, citlivé, ktoré môžu mať zmluvné alebo právne dôsledky pre ministerstvo, b) môžu poškodiť povesť ministerstva alebo jej klientov, c) obsahujú prehlásenia alebo vyjadrujú názory, pri ktorých môže vzniknúť dojem, že sú prehláseniami alebo názormi ministerstva, d) sú protizákonné, hanlivé, obscénne, pornografické, urážlivé alebo škodlivé, alebo ktoré by ostatní mohli považovať za nepríjemné, sexuálne, rasové alebo iné obťažovanie alebo diskrimináciu, e) môžu porušiť autorské práva, f) môžu infikovať vírusmi sieť ministerstva, g) predstavujú nepotrebnú elektronickú komunikáciu alebo sú posielané do viacerých diskusných skupín. Pripojenie do internetu a elektronická pošta ministerstva sú nástroje, ktoré sú majetkom ministerstva a ktoré slúžia primárne na plnenie pracovných a služobných povinností, a ako také sú nepretržite monitorované a môžu kedykoľvek podliehať podrobnej previerke bez predchádzajúceho oznámenia. Pod monitorom internetovej komunikácie a elektronickej pošty sa rozumejú najmä adresy pozeraných internetových stránok, identifikácia adresára, odosielateľa, preverovanie celkovej veľkosti mailu, preverovanie obsahu elektronickej pošty, ako aj jej príloh. Ďakujem veľmi pekne.